Predkladacia správa

V dňoch 31. mája 2006 až 16. júna 2006 sa uskutočnilo v Ženeve 95. zasadnutie Generálnej konferencie Medzinárodnej organizácie práce (ďalej len „konferencia“), na ktorom boli prerokované a prijaté tieto dokumenty:
1. Dohovor Medzinárodnej organizácie práce o podpornom rámci pre bezpečnosť a zdravie pri práci č. 187 z roku 2006 (príloha č. 1);

2. Odporúčanie Medzinárodnej organizácie práce o podpornom rámci pre bezpečnosť a zdravie pri práci č. 197 z roku 2006 (príloha č. 2); 

3. Odporúčanie Medzinárodnej organizácie práce o pracovnom pomere č. 198 z roku 2006 (príloha č. 4);

4. Rezolúcia a závery o úlohe Medzinárodnej organizácie práce v odbornej spolupráci (príloha č. 6).

	Texty prijatých medzinárodných pracovných noriem a rezolúcií konferenciou môže Ministerstvo práce, sociálnych vecí a rodiny SR, ako aj iné ministerstvá využiť najmä pri legislatívnej činnosti a inej činnosti. 

Na konferencii sa zúčastnila trojstranná (tripartitná) delegácia Slovenskej republiky v súlade s uznesením vlády SR č. 393 z 3. mája 2006 (príloha č. 8).

	V súlade s bodom C.3 uznesenia vlády SR č. 393 z 3. mája 2006, ako aj v súlade s článkom 19 odsekom 5 Ústavy Medzinárodnej organizácie práce vypracovalo Ministerstvo práce, sociálnych vecí a rodiny SR odborný posudok k Dohovoru  Medzinárodnej organizácie práce o podpornom rámci pre bezpečnosť a zdravie pri práci č. 187 z roku 2006 (19 strán) – príloha č. 7. Cieľom vypracovania uvedeného odborného posudku bolo zistiť, či Dohovor MOP č. 187 je alebo nie je ratifikovateľným Slovenskou republikou v súčasnom období. Na základe skutočností a záverov uvedených v odbornom posudku nie je tento dohovor v súčasnom období ratifikovateľným Slovenskou republikou. V návrhu uznesenia vlády SR v bode C.1 sa ukladá ministerke práce, sociálnych vecí a rodiny SR v spolupráci s ministrom zdravotníctva SR a s ministrom hospodárstva SR navrhnúť a predložiť príslušné opatrenia, aby sa uvedený dohovor stal ratifikovateľným Slovenskou republikou.

Predkladaný materiál má informatívnu povahu, čo sa premieta do textu navrhovaného uznesenia vlády SR. Materiál sa zaslal na medzirezortné pripomienkové konanie a vyhodnotenie pripomienkového konania je súčasťou predkladaného materiálu. 

Materiál sa zašle na vedomie Republikovej únii zamestnávateľov, Asociácii zamestnávateľských zväzov a združení SR, Konfederácii odborových zväzov SR a Nezávislým kresťanským odborom Slovenska, a zverejní sa na internetovej stránke MPSVR SR (Občan v sociálnej politike – Európska únia a medzinárodné vzťahy – Medzinárodná organizácia práce). Materiál sa predloží na rokovanie Rady hospodárskeho partnerstva a sociálneho partnerstva SR.

Prijaté dokumenty konferenciou a ich slovenské preklady sú súčasťou tohto materiálu. Prijaté dokumenty konferenciou sú k dispozícií na Ministerstve práce, sociálnych vecí a rodiny SR.

Členský príspevok Slovenskej republiky do rozpočtu Medzinárodnej organizácie prace predstavoval v roku 2006 sumu 189 397,- CHF a bol uhradený 12. januára 2006 z kapitoly rozpočtu Ministerstva zahraničných vecí SR. V súlade s uznesením vlády SR č. 253 z 22. marca 2006 k správe o finančných aspektoch členstva Slovenskej republiky v medzinárodných organizáciách a návrhu na zmenu spôsobu úhrady členských príspevkov do medzinárodných organizácií v znení uznesenia vlády SR č. 372 z 3. mája 2006 budú členské príspevky do príslušných medzinárodných organizácií od roku 2007 uhrádzať jednotlivé ministerstvá zo svojej kapitoly rozpočtu. Členský príspevok SR do rozpočtu MOP na rok 2007 vo výške 185 838,- CHF sa uhradí z kapitoly rozpočtu Ministerstva práce, sociálnych vecí a rodiny SR, kde je táto položka rozpočtovaná.